89.

kehottaa jäsenvaltioita tukkimaan etenkin kaikki seuraavat porsaanreiät kansallisia sääntöjä yhdenmukaistettaessa ja ottamaan käyttöön ulkomaisten lahjoitusten kiellon: a) ulkomaisten toimijoiden luontoissuoritukset poliittisille puolueille, säätiöille, julkisessa virassa oleville henkilöille tai vaaleilla valituille viranhaltijoille, mukaan lukien rahoituslainat EU:n ja Euroopan talousalueen (ETA) ulkopuolelle sijoittautuneilta oikeushenkilöiltä tai luonnollisilta henkilöiltä (eurooppalaisia äänestäjiä lukuun ottamatta), tietyn kynnysarvon ylittävät nimettömät lahjoitukset sekä poliittisten kampanjoiden menorajojen puuttuminen, joka mahdollistaa vaikuttamisen suurten lahjoitusten kautta; poliittisilla yksilöillä, toimijoilla tai puolueilla, joille ulkomainen toimija on tarjonnut taloudellisia suorituksia tai luontoissuorituksia ja/tai jotka ovat ottaneet niitä vastaan, on oltava velvollisuus ilmoittaa siitä toimivaltaisille viranomaisille, ja nämä tiedot olisi ilmoitettava EU:n tasolla, jotta seuranta voi olla EU:n laajuista; b) bulvaanit, joilla on maan kansalaisuus (17); lahjoittajina toimivia luonnollisia henkilöitä ja oikeushenkilöitä koskeva avoimuus on pantava täytäntöön vaatimustenmukaisuusilmoituksilla, jotka osoittavat lahjoittajan aseman, sekä antamalla vaalilautakunnille laajemmat täytäntöönpanovaltuudet; tietyn vähimmäiskynnyksen ylittävät EU:n sisältä peräisin olevat lahjoitukset olisi rekisteröitävä viralliseen julkiseen rekisteriin ja liitettävä luonnolliseen henkilöön, ja olisi asetettava enimmäismäärä yksityisten ja oikeushenkilöiden poliittisille puolueille tekemille lahjoituksille (ja tuille); c) pöytälaatikkoyhtiöt ja ulkomaisten emoyhtiöiden kotimaiset tytäryhtiöt (18): pöytälaatikkoyhtiöt olisi kiellettävä ja laadittava tiukempia vaatimuksia emoyhtiöiden kautta tapahtuvan rahoituksen alkuperän paljastamiseksi; poliittisten puolueiden rahoitus ja niille annettavat lahjoitukset, jotka ylittävät tietyn kynnysarvon, on rekisteröitävä julkiseen keskusrekisteriin, jossa on ilmoitettava virallinen nimi ja osoite, jotka voidaan yhdistää olemassa olevaan henkilöön, ja jäsenvaltioiden olisi koottava nämä tiedot; kehottaa komissiota varmistamaan, että jäsenvaltioiden viranomaisilla on oikeus tutkia rahoituksen alkuperää, jotta voidaan tarkistaa kotimaisten tytäryhtiöiden tiedot ja puuttua kansallisissa rekistereissä olevien tietojen puutteisiin erityisesti tilanteissa, joissa käytetään pöytälaatikkoyhtiöiden verkostoa; d) voittoa tavoittelemattomat järjestöt ja kolmannet osapuolet (19), joita ulkomaiset toimijat koordinoivat ja jotka on luotu vaaliprosesseihin vaikuttamista varten: kaikkialla EU:ssa olisi harkittava yhtenäisempiä sääntöjä ja avoimuutta sellaisten organisaatioiden osalta, joiden tavoitteena on rahoittaa poliittista toimintaa pyrkiessään vaikuttamaan suoraan vaaliprosesseihin, kuten vaaleihin ja kansanäänestyskampanjoihin; näillä säännöillä ei pitäisi estää voittoa tavoittelemattomia järjestöjä ja kolmansia osapuolia saamasta rahoitusta aihekohtaisiin kampanjoihin; sääntöjä, joilla varmistetaan rahoituksen tai lahjoitusten avoimuus, on sovellettava myös poliittisiin säätiöihin; e) poliittisiin verkkomainoksiin ei sovelleta televisio-, radio- ja sanomalehtimainontaa koskevia sääntöjä eikä niitä yleensä säännellä lainkaan EU:n tasolla: näin ollen on kiellettävä EU:n ja ETA:n ulkopuolelta peräisin olevien toimijoiden ostamat mainokset ja varmistettava, että EU:n toimijoiden verkossa harjoittama poliittisen mainonnan ostaminen on täysin avointa; korostaa, että algoritmien käytön osalta on lisättävä huomattavasti avoimuutta ja demokraattista vastuuvelvollisuutta; panee tyytyväisenä merkille ilmoituksen Euroopan demokratiatoimintasuunnitelmassa ehdotetun mukaisesti toteutettavasta sponsoroidun poliittisen sisällön avoimuutta koskevasta komission lainsäädäntöehdotuksesta, jolla olisi pyrittävä estämään poliittista verkkomainontaa koskevan 27:n eri kansallisen lainsäädännön kirjavuus ja jolla taataan, että EU-puolueet voivat kampanjoida verkossa ennen EU-vaaleja ja rajoitetaan ulkomaista sekaantumista, sekä selvitetään, mistä säännöistä, jotka yksittäisten jäsenvaltioiden poliittiset puolueet ja suurimmat sosiaalisen median alustat ovat hyväksyneet vapaaehtoisesti, voidaan tehdä EU:ssa kaikkia koskevia sääntöjä; kehottaa EU:n jäsenvaltioita päivittämään kansalliset poliittista mainontaa koskevat sääntönsä, jotka eivät ole pysyneet sen muuttumattoman kehityksen tahdissa, jossa digitaalisista välineistä on tullut ensisijainen poliittisen viestinnän muoto; kehottaa komissiota ehdottamaan, miten voidaan demokraattisesti määritellä aihekohtainen poliittinen mainonta, jotta voidaan lopettaa käytäntö, jossa yksityiset voittoa tavoittelevat alustat päättävät, mikä on aihekohtaista ja mikä ei; f) vaalimenojen seuranta riippumattomien tarkastajien avulla olisi toteutettava ja varojen käyttöä ja lahjoituksia koskevat tiedot olisi asetettava hyvissä ajoin riippumattomien tarkastajien saataville, jotta voidaan vähentää riskejä, kuten eturistiriitoja ja poliittista rahoitusta koskevaa lobbausta; kun otetaan käyttöön tietojen ennakoiva julkistaminen, varainhoitomääräyksistä vastaavilla toimielimillä olisi oltava selkeä toimeksianto sekä toimivalta, resurssit ja oikeudelliset valtuudet suorittaa tutkintoja ja nostaa tapauksista syyte;